Obavijest o boravišnoj taksi, festivalskoj boravišnoj taksi i članarini za 2026. godinu

BORAVIŠNA TAKSA - Zakon o turizmu („Službene novine KS“, br. 19/16, 31/17 i 34/17-isp. i 13/21)
Član 77. - Boravišna taksa je paušalni novčani iznos koji plaća lice, domaći ili strani državljanin, koje izvan svog prebivališta koristi usluge smještaja u smještajnom objektu u kojem se obavlja turistička ili ugostiteljska djelatnost. Boravišna taksa se plaća po svakom ostvarenom noćenju.

Za vrijeme održavanja festivala u Kantonu Sarajevo, može se utvrditi Festivalska boravišna taksa. Festivalska boravišna taksa se uplaćuje na isti način kao boravišna taksa.

Član 79. – Naplatu boravišne takse  vrši pravno i fizičko lice koje pruža usluge smještaja. Davalac usluga naplaćuje boravišnu taksu istovremeno sa naplatom usluge smještaja. Ako davalac usluga ne naplati boravišnu taksu, dužan je da na svoj teret uplati iznos nenaplaćene boravišne takse. 

Pravna i fizička lica, obveznici uplate boravišne takse, obavezni su uplaćivati boravišnu taksu na Depozitni račun Kantona Sarajevo, Bosna Bank International d.d. broj: 141-196-53200084-75, konto prihoda: 722423, svrha uplate: Boravišna taksa po kantonalnim propisima.
Obveznici su dužni naplaćenu boravišnu taksu uplatiti na depozitni račun prvog radnog dana naredne sedmice za proteklu sedmicu.

[bookmark: _Hlk182919628]Odlukom o visini boravišne takse na području Kantona Sarajevo za 2026. godinu od 24.12.2025. godine (broj 02-04-57686-11/25) određena je visina boravišne takse.

[bookmark: _Hlk182919761](1) Boravišna taksa za 2026. godinu iznosi 3,00 KM i odnosi se na periode:
a) 06.01. – 30.06.2026. godine
b) 01.09. – 24.12.2026. godine
(2) Dnevna boravišna taksa za 2026. godinu iznosi 1,50 KM.
(3) Za fizička lica koja pružaju usluge smještaja u domaćinstvu i seoskom domaćinstvu utvrđuje se boravišna taksa u godišnjem paušalnom iznosu od 70,00 KM, za svaki krevet i smještajnu jedinicu, koja se koristi za pružanje usluga smještaja, a obračunava se na način da se ukupan iznos paušalne takse dijeli na broj mjeseci od momenta registracije do kraja godine u kojoj se vrši registracija.

Odlukom o visini festivalske boravišne takse na području Kantona Sarajevo za 2026. godinu od 24.12.2025. godine (broj 02-04-57686-12/25) određena je visina festivalske boravišne takse.

(1) Festivalska boravišna taksa za 2026. godinu iznosi 4,00 KM.
(2) Festivalska boravišna taksa odnosi se na periode:
a) 01.01. – 05.01.2026. godine
b) 01.07. – 31.08.2026. godine
c) 25.12. – 31.12.2026. godine

Obveznik uplate boravišne takse Turističkoj zajednici Kantona Sarajevo je:
a) pravno ili fizičko lice koje pruža uslugu noćenja u smještajnom objektu u kojem se obavlja ugostiteljska djelatnost,
b) putnička agencija organizator putovanja, koja plaća dnevnu boravišnu taksu po svakom grupnom dolasku turista u turističko mjesto bez noćenja,
c) fizičko lice koje pruža uslugu smještaja u domaćinstvu i seoskom domaćinstvu.

Boravišnu taksu ne plaćaju djeca do 12 godina starosti, a boravišnu taksu umanjenu za 50% plaćaju lica od 12 do 18 godina starosti. 

Napomena: Prilikom uplate boravišne takse u polja „poziv na broj“ i „budžetska organizacija“ upisati nule.


ČLANARINA - Zakon o turizmu („Službene novine KS“, br. 19/16, 31/17, 34/17-isp. i 13/21)

Član 82 a. - Članarinu Turističkoj zajednici dužni su plaćati obavezni i dobrovoljni članovi Turističke zajednice. 
Član  82  b. - Visina članarine koju plaćaju članovi Turističke zajednice zavisi od pravnog statusa obveznika (fizičko ili pravno lice). Zavisno od pravnog statusa obveznici plaćanja plaćaju članarinu po sljedećim procentima:
· Pravno lice . . . . . . . . . . . . . . . . . . . . . . 0,05%
· Fizičko lice . . . . . . . . . . . . . . . . . . . . . . 0,025%.
Član 82 c. - Osnovica za obračun članarine pravnom licu je ukupan prihod ostvaren u djelatnostima koje utvrđuje ministar pravilnikom, u skladu sa Klasifikacijom djelatnosti Bosne i Hercegovine. Ukupan prihod u smislu Zakona, čine svi prihodi koje je pravno lice dužno iskazati u računu dobiti i gubitka u skladu sa propisima o računovodstvu. Osnovica se utvrđuje pojedinačno za svaku poslovnu jedinicu, odnosno organizacioni dio izvan sjedišta pravnog lica.
Osnovica za obračun članarine fizičkog lica je ukupan prihod ostvaren u djelatnostima utvđenim pravilnikom.
Član  82  d. - Pravna i fizička lica članarinu plaćaju Turističkoj zajednici. Pravna i fizička lica uplaćuju akontaciju članarine do 15.-og u mjesecu za prethodni mjesec/tromjesečje na Depozitni račun Kantona Sarajevo, Bosna Bank International d.d. broj: 141-196-53200084-75, vrsta prihoda 722428. Obaveznik čiji godišnji iznos članarine prelazi 300 KM u odnosu na visinu obračunate članarine iz prethodne godine, akontaciju plaćaju mjesečno, a obaveznik koji plaća godišnju članarinu manju od 300 KM dužan je članarinu uplaćivati tromjesečno. Uz dokaz o uplati članarine obveznici su dužni Turističkoj zajednici dostaviti i obrazac obračuna članarine iz kojeg je jasno vidljivo u kojoj općini obveznik ima sjedište/ prebivalište, odnosno u kojoj mu je izdato odobrenje za obavljanje djelatnosti.

Napomena: Zakon, pravilnike obrasce možete naći na linku: „Regulativa“ na web stranici Turističke zajednice Kantona Sarajevo https://www.visitsarajevo.ba/

Za sve dodatne informacije stojimo Vam na raspolaganju i možete nas kontaktirati putem e-maila: info@visitsarajevo.ba  i  broja telefona: +387 33 252 000.
